Սանտա Անա (Սալվադոր)

Սանտա Անա (), քաղաք Սալվադորի արևմտյան հատվածում, համանուն դեպարտամենտի վարչական կենտրոնը։ Բնակչությունը՝ 245 421 մարդ (2007 թվականի դրությամբ)։ Մեծությամբ Սալվադորի երկրորդ քաղաքն է։

Աշխարհագրություն 
Սանտա Անան գտնվում է Պանամերիկյան մայրուղու վրա, Սանտա Անա հրաբխից 16 կմ հեռավորության վրա, ծովի մակարդակից 665 մ բարձրության վրա։ Սանտա Անայից 64 կմ դեպի արևմուտք գտնվում է Սալվադորի մայրաքաղաք՝ Սան Սալվադոր քաղաքը։

Պատմություն 
Քաղաքը հիմնադրվել է իսպանացի գաղութարարների կողմից 1569 թվականին։ Քաղաքում մինչ օրս պահպանվել են գաղութային ճարտարապետության նմուշները՝ գոտիկական տաճարը և Էլ Կալվարիո եկեղեցին։ Սանտա Անայից 14 կմ դեպի արևմուտք գտնվում են հնդկական հնադարյան Թասուման քաղաքի ավերակները։

Տնտեսություն 
Սանտա Անա քաղաքը համարվում է սուրճի, շաքարի և բամբակի արտադրության և վաճառքի կենտրոն։ Այստեղ են գտնվում բամբակի, կաշվե կոշիկների, ծխախոտի, տեքստիլ, փայտամշակման, սննդի արդյունաբերության ձեռնարկություններ (այդ թվում նաև լուծվող սուրճի խոշոր գործարանը)։

Քաղաքի հարավում, Կոատեպեկե լճի մոտ գտնվում է ամառային բուժավայրը։

Քույր-քաղաքներ 
  Լա Սեյբա, Հոնդուրաս
  Սանտա Անա, ԱՄՆ
  Լեոն, Նիկարագուա
  Պիրասիկաբա, Բրազիլիա
  Միրամար, Ֆլորիդա, ԱՄՆ
  Գավլ, Շվեդիա
  Նուևա Տրինիդադ, Սալվադոր
  Նեժապա, Սալվադոր
  Ակաջատլա, Սալվադոր

Ծանոթագրություններ 

Սալվադորի քաղաքներ
1569 թվականին հիմնադրված բնակավայրեր